
Z A P I S N I K
34. sjednice Vijeća Mjesnog odbora Folnegovićevo Naselje održane 26. ožujka 2024.
u prostorijama Mjesnog odbora Folnegovićevo Naselje, Joze Laurenčića 8B s početkom u 18.00 sati


Nazočni članovi Vijeća: Frane Čavka, Hrabren Dobrotić, Andrea Jelić, Dalibor Kiseljak, Nikolina Krešo, Mateo Perko i Bojana Stajčić  
 
Ostali nazočni: Siniša Pranjić, u funkciji predstavnika stanara zgrade u Ulici Milke Trnine 11

Zapisnik vodi: Dalibor Kiseljak 

	Predsjednica konstatira da je nazočno 7 od ukupno 7 članova Vijeća, što znači da Vijeće može pravovaljano odlučivati, te otvara 34. sjednicu Vijeća Mjesnog odbora.

                           Vijeće jednoglasno, bez primjedbi, prihvaća tekst Zapisnika 33. sjednice održane 27. veljače 2024.

 


	Na prijedlog predsjednice Vijeće jednoglasno utvrđuje


                                          D N E V N I     R E D:
1. Aktualna komunalna problematika
2. Korištenje prostora MS
3. Razno: izvješća, pitanja i prijedlozi


Prva tema pod točkom 1 dnevnog reda odnosila se na pronalaženje adekvatnog mjesta za kontejnere za smeće. Nude se dva rješenja, s kojima se suvlasnici slažu (g. Pranjić kao predstavnik suvlasnika). Vijeće je jednoglasno izglasalo Zaključak o potrebi izmještanja kontejnera na jednu od dvije potencijalne lokacije u Ulici Milke Trnine.

Predsjednica VMO Nikolina Krešo protumačila je dopis Državnog inspektorata vezan za inspekciju zaštite okoliša zbog sumnje o potencijalnom ispuštanju emisija onečišćujućih tvari u zrak te onečišćenja zraka i umanjenja kvalitete života stanovnika Folnegovićevog Naselja. U dopisu je navedeno da je u siječnju 2024. proveden koordinirani inspekcijski nadzor operatera Coca-Cola HBC Hrvatska d.o.o. te je utvrđeno da operater radi sukladno uvjetima okolišne dozvole. Nisu utvrđene povrede propisa iz nadležnosti sanitarne i vodopravne inspekcije te inspekcije zaštite okoliša.  

Predsjednica VMO je u komunikaciji s nadležnim službama dobila i informaciju da se odobreno postavljanje mjerne stanice, temeljem zaključka VMO u kojem je isto zatraženo, u cilju kontinuiranog praćenja kvalitete zraka na području Folnegovićevog Naselja. Trenutno nema precizne informacije o tome kad će navedena stanica biti realizirana.  

Prva tema pod točkom 2 dnevnog reda odnosila se na zahtjev prema mjesnoj samoupravi, za korištenje prostora MO četvrtkom od 18 do 20 sati, a upućena je od strane g. Branimira Pađena u ime političke stranke „Hrvatska demokratska zajednica“. Zahtjev je prihvaćen sa 6 glasova za i jednim (Mateo Perko ispred Nezavisne kandidacijske liste grupe birača) protiv. Vijećnik Perko svoju odluku argumentira činjenicom da se radi o stranci koja je pravomoćno osuđena zbog kriminala i korupcije, stoga ne podržava njezino djelovanje u prostoru MO i na Folnegovićevom Naselju. 
Vijećnik Čavka ulaže prigovor na navedeno, uz zamolbu da se na sjednicama MO izbjegava govor mržnje, inzistirajući da u zapisnik uđe da je vijećnik Perko (kojeg vijećnik Čavka po spomenutoj zamolbi etiketira kao „malog Skojevca“) izjavio u prethodnoj rečenici navedeno (radi se o odluci Vrhovnog suda, op.a.). 
Predsjednica VMO smiruje strasti usmjeravanjem na činjenicu da prema Statutu MO VMO daje prostor svim političkim strankama. Prema Statutu prilikom prijave nije potrebno priložiti potvrdu o nekažnjavanju. 
Druga tema pod točkom 2 dnevnog reda također se odnosila na zahtjev prema mjesnoj samoupravi, za korištenje prostora MO utorkom od 18 do 19 sati. Zahtjev je uputila gđa Marina Lujić ispred Udruge „Plavi grad“. Zahtjev je odbijen sa 3 glasa za (Čavka, Perko, Stajčić), 2 protiv (Jelić, Kiseljak) i 2 suzdržana (Dobrotić, Krešo), uz argumentaciju da se u navedenom terminu održavaju dežurstva vijećnika za građane. 
[bookmark: _GoBack]
Predsjednica VMO Nikolina Krešo naglasila je da je nekoliko dana prije sjednice pokušala telefonski kontaktirati gđu Lujić kako bi iskomunicirala dodatne informacije o mogućnostima, terminima te svrsi i ciljevima udruge. U međuvremenu je ustanovila da se radi o političkoj stranci koja djeluje pod statusom udruge. Prema statutu MO prednost u korištenju prostora imaju političke stranke u odnosu na udruge. S obzirom na to da se do termina sjednice spomenuta predstavnica udruge nije javila, vijećnici su glasali na temelju dostupnih informacija. 

Vijeće je jednoglasno izglasalo Zaključak o potrebi postavljanja zaštitnih stupića u Ulici Janka Rakuše, kod križanja s Ulicom Dubravka Dujšina. 

Pod točkom 3 dnevnog reda, obuhvaćene su teme iz kategorija izvješća, pitanja i prijedloga. 
Vijećnik Perko je prije nekoliko tjedana primijetio provalu u prostor atomskog skloništa, o čemu je obavijestio članove VMO, a Predsjednica VMO je informaciju uputila gradskom tijelu koji upravlja navedenim objektom (Gradski ured za upravljanje imovinom i stanovanjem). 
Reakcija je sadržavala promjenu brave uz pisani alanfordovski odgovor gdje stoji da je Civilna zaštita izjavila da su prestale obaveze održavanja skloništa te je sve prepušteno Gradskom uredu za upravljanje imovinom i stanovanjem. 
Navedene informacije potaknule su vijećnike na razmatranje ideje uklanjanja atomskog skloništa u svrhu izgradnje podzemne, nadzemne ili podzemno-nadzemne garaže na istoj parceli. 
Predsjednica VMO informirala je nazočne da dizala kod pothodnika na Aveniji Marina Držića i dalje nisu u funkciji, a razlozi su potreba za ugradnjom taktilnih ploča za slijepe i slabovidne, nakon čega će uslijediti tehnički pregled i izdavanje uporabne dozvole (što se očekuje u travnju 2024.). Planirano je da dizala budu na raspolaganju svim građanima, bez ograničenja, odnosno bez potrebe upotrebe posebnog ključa. 
Klamerice za vezanje bicikala postavljene su ispred vrtića Milana Sachsa, a dodatna garnitura bit će postavljena tijekom travnja ispred Dione. 
Vijećnik Perko izvještava o informacijama sa dežurstva za građane; jedan susjed zamolio je iscrtavanje žute oznake X u ulici Dubravka Dujšina kako bi stanar zgrade, osoba u invalidskim kolicima, imala olakšan pristup. 

Vijeće je jednoglasno izglasalo Zaključak o potrebi iscrtavanja žute oznake X u ulici Dubravka Dujšina uz dodatak intencije za istu intervenciju u Ulici Janka Rakuše na križanju s Gavellinom ulicom, gdje je mjesto namijenjeno za kontejnere, a ne za parkiranje automobila.

Predsjednica VMO Nikolina Krešo zatim je informirala članove Vijeća da je u kontekstu izrade projektno-tehničke dokumentacije SRC Folka prema Gradskom uredu za graditeljstvo poslala koncepciju proširenja R2 zone obuhvata; trenutno se čeka razmatranje i mišljenje Sektora za promet Gradskog ureda za mjesnu samoupravu, promet, civilnu zaštitu i sigurnost zbog uvjeta prometnog pristupa zoni. 

Vijećnik Čavka opetovano je zatražio uklanjanje oglasne ploče ŽKK Folka-Borovje sa sjeverne strane nebodera u ulici Dubravka Dujšina.

Ovime je dnevni red sjednice iscrpljen.

Predsjednica zaključuje sjednicu u 19:30 sati.	 


Zapisnik sastavio Dalibor Kiseljak.

Zagreb, 26.ožujka 2024.

